text: VUC strejker over besparelser
  27 november 2015 kl. 07.55
  Flere steder i landet strejker kursisterne på VUC over besparelserne på uddannelsesinstitutionerne i finansloven. Et af de steder er VUC i Vejle.
  På Campus Vejle HF og VUC nedlægger kursisterne fredag undervisningen. De barrikaderer klasselokaler og lærerværelse, så undervisningen ikke kan finde sted i løbet af dagen. Det gør de på grund af besparelserne på uddannelsesområdet i finansloven for 2016.
  - Vi har været rundt på alle hold og informeret om begivenheden, og vi har mødt stor opbakning, siger André Jørgensen, der er kursistrådsformand på VUC i Vejle.
  Særligt et punkt er VUC’erne sure over. Der er nemlig varslet besparelser på ordblindeundervisningen, hvilket vil ramme VUC hårdt, da et af problemerne, som VUC hjælper deres kursister med, netop er ordblindhed.
  
  